《解语花 咏美人捧觞和王元美韵》
清代·陈维崧

楚天卵色，吴地莺声，惹得愁千斛。春衣慢赎。且泥他、粉白斟来蚁绿。

莲钩小蹙。行过了、银屏六曲。亸烟鬟、缥色杯轻，帐里围颓玉。

笑颤流苏影簇。怪佯酲不醒，罚依金谷。玉郎低嘱。

沈醉也、休作难人题目。芳心暗逐。羡杯底、鸳鸯同宿。

趁花酣、双抱红篝，图取春眠足。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。